Nzimande erken nou sélf Afrikaans is inheems   Dr. Blade Nzimande (Foto: Jairus Mmutle/GCIS) In reaksie op ’n parlementêre navraag deur die DA het dr. Blade Nzimande, minister van hoër onderwys, nou onderneem dat dié departement die definisie van inheemse tale in sy Taalbeleidsraamwerk sal aanpas om Afrikaans daarby in te sluit. Die minister voer nou boonop aan daar was nooit ŉ dispuut oor die status van Afrikaans as inheemse taal nie. Dit is egter nie duidelik wanneer dié wysigings gemaak sal word nie. Maroela Media het vroeër berig dat Nzimande in Oktober 2020 ŉ nuwe beleidsraamwerk vir taalgebruik in hoër onderwys bekend gestel het waarin slegs “Suid-Bantoetale” as inheems aan Suid-Afrika erken word. Afrikaans, asook die Khoe- en San-taalfamilie is as sogenaamde uitheemse tale in dié beleidsraamwerk geklassifiseer. Dít het wye kritiek van onder meer die DA ontlok, wat ook ŉ regsmening oor die kwessie ingewin het. Dít het die ANC-regering verlede maand gedwing om hierdie tale wel as inheems te herken. “Twee maande nadat die DA die regsmening gesien het, wat bevestig dat die minister van hoër onderwys die pot mis gesit het met sy poging om Afrikaans as ‘uitheems’ te klassifiseer, het ons nou ook ’n onderneming uit hom gewurg dat sy departement die definisie van inheemse tale in die Taalbeleidsraamwerk vir hoër onderwys sal aanpas,” het dr. Leon Schreiber, DA-parlementslid en kiesafdelingshoof in Stellenbosch, gesê. “Vir die heel eerste keer het ons nou ook daarin geslaag om Blade Nzimande te dwing om persoonlik te erken dat Afrikaans ’n inheemse taal is.” Nzimande sê in sy antwoord aan die DA die “definisie van inheemse tale in die Beleidsraamwerk sal aangepas word dienooreenkomstig met die regsmening soos ontvang en daar was nooit enige dispuut in die Taalbeleidsraamwerk oor die status van Afrikaans as ’n inheemse taal nie”. Schreiber sê dit bly egter kommerwekkend dat Nzimande die party se vraag oor die sperdatum vir die implementering van die wysigings ignoreer. “Daarom gaan ons steeds die druk volhou totdat die wysigings deurgevoer is. “Wat ook onthutsend is, is dat Nzimande nou maak asof daar nooit enige ‘dispuut’ was oor die status van Afrikaans nie. Dit is eenvoudig onwaar. Inteendeel, Nzimande se eie regsmening verklaar dat die oorspronklike weergawe van die definisie ‘strydig is met die Grondwethof se beskouing van Afrikaans as ’n inheemse taal’.” Die DA sê Nzimande gebruik dieselfde “lafhartige strategie as sy anti-Afrikaanse meeloper” Nathi Mthethwa, minister van sport, kuns en kultuur. Mthethwa het onlangs onder skoot gekom nadat hy gesê het Afrikaans moet uit die naam van die Afrikaanse Taalmonument verwyder word. Hy het egter later ŉ ommeswaai gemaak en aangevoer dat daar nooit so ŉ plan was nie, hoewel dit deur die direksie van die monument bevestig is. “Dit is duidelik dat hierdie ANC-regering nie net ’n veldtog teen Afrikaans dryf nie, maar dat hulle ook te lafhartig is om dit te erken wanneer die DA en die burgerlike samelewing terugbaklei. Hul ontkennings onderskat egter die mense van Suid-Afrika, vir wie se taalregte die DA onverpoosd voort sal veg teen alle soortgelyke ANC-aanslae.”